16.01.2007 08:19  Indrek Treufeldt   Saksamaa, kes äsja alustas eesistumisperioodi ELis, soovib kiiresti tõhustada kuritegevust käsitlevate andmebaaside, iseäranis sõrmejälgede, DNA ning ka sõidukitega seotud info vahetust. Seni on säärast politseialast koostööd käsitleva Prümi leppega seotud vaid seitse riiki.    Lisaks Eestile on ELi liikmesriikidest avaldanud huvi Prümi lepinguga liitumise vastu Soome, Sloveenia, Portugal ja Itaalia.    ELi sise- ja justiitsministrid saavad kokku Saksimaal Dresdenis. Kohtumise menüü on üsna rikkalik. Räägitakse näiteks perekonna- ja pärimisõigusest - tihti tekivad raskused, kui näiteks lahutavad eri riikidest pärit abikaasad, kes elavad veel kolmandas euroliidu riigis.    Euroopa Komisjoni justiits- ja siseküsimustega tegelev itaallasest volinik  Franco Frattini loodab, et peagi saab kõnelda ka päris konkreetsetest tulemustest. Frattini nõudis ka, et liikmesriigid abistaksid rohkem euroliidu vastloodud piirikaitseagentuuri, annaksid helikoptereid ja kiirpaate lõunapiiri jälgimiseks, et veidigi ohjata immigrantide tulva. Läinud aastal tuli euroliitu Aafrikast meritsi 25 000 migranti.    Eesistujariik Saksamaa aga arendab mõtet, et piiriülene politseiuurimine peaks tulevikus olema sama hea, kui FBI-l Ameerikas. Alustada tuleb sellest, et  kõrvaldada raskused näiteks andmebaaside vahetamisel.    "Piiriülese koostöö vaim edeneb ja see lubab peagi hõlmata politseitegevust uurimisprotsessis teises riigis," ütles Saksa siseminister Wolfgang Schäuble.    2005. aasta maikuus sõlmisid Süda-Euroopa riigid politseiuurimist käsitleva koostööleppe, mida nimetatakse Prümi leppeks. Suurbritannia jäi sellest välja, sest ajaloolistel põhjustel suhtub skeptiliselt uurimisõiguste vahetamisse mõne teise riigiga. Eesti soovib nüüd Prümi leppega  ühineda.